SKRIFTLIG FORESPØRGSEL E-2307/02

af Erika Mann (PSE) til Rådet

(25. juli 2002)

Om: Obligatorisk opbevaring af data

Ifølge de europæiske registertilsynsmyndigheder udgør obligatorisk opbevaring af data, som blev vedtaget for nylig i Europa-Parlamentet, en klar ændring i forhold til den nuværende praksis, hvor operatørerne samarbejder med de retshåndhævende myndigheder fra sag til sag efter en bemyndigelse eller kendelse.

Kan Rådet præcisere, hvordan dette spørgsmål i fremtiden vil blive behandlet under den første og tredje søjle, og hvordan Rådet vil sikre, at ethvert EU-initiativ inden for opbevaring af data gennemføres på en koordineret og gennemskuelig måde med fuld høring af alle berørte parter (retshåndhævende myndigheder, registertilsynsmyndigheder, brugere og erhvervslivet) og tjenestegrene (Generaldirektoraterne for Retlige og Indre Anliggender, Informationssamfundet, Det Indre Marked, Sundhed og Forbrugerbeskyttelse) samt Parlamentet?

Hvordan vil Rådet behandle spørgsmålet om omkostningerne ved at beskytte dataene mod misbrug udefra og indefra?

Hvordan vil Rådet behandle de ansvarsmæssige følger af opbevaring af data for kommunikationsselskaber, hvis data misbruges eller i tilfælde, hvor data, der er sendt til de retshåndhævende myndigheder, viser sig at være forkerte og fører til fejlfortolkning og endog forkerte domme?

Hvordan vil Rådet sikre, at udgifterne til overensstemmelsesvurdering ikke er uoverkommelige for nye aktører på markedet og mindre internetudbydere?

Svar

(16.-19. december 2002)

Europa-Parlamentet og Rådet har netop den 12. juli 2002 vedtaget direktiv 2002/58/EF om behandling af personoplysninger og beskyttelse af privatlivets fred i den elektroniske kommunikationssektor. Dette direktiv skal træde i stedet for direktiv 97/66/EF for at tilpasse det til markedsudviklingen og den teknologiske udvikling.

Med hensyn til den opbevaring af data, som det ærede parlamentsmedlem nævner, ændrer det nye direktiv ikke substansen i de gældende bestemmelser. Ligesom i direktiv 97/66/EF fastsættes i artikel 6 princippet om, at trafikdata skal slettes, når de ikke længere er nødvendige for fremføringen af kommunikationen, dog med visse undtagelser. Bl.a. gælder det, at medlemsstaterne kan vedtage retsforskrifter med henblik på at indskrænke rækkevidden af visse rettigheder og forpligtelser i direktivet, hvis en sådan indskrænkning er nødvendig, passende og forholdsmæssig i et demokratisk samfund af hensyn til den nationale sikkerhed, forsvaret, den offentlige sikkerhed eller forebyggelse, efterforskning, afsløring og retsforfølgning i straffesager. De vigtigste ændringer, der indføres på dette punkt ved artikel 15 i direktiv 2002/58/EF, består i dels at lagring af trafikdata i en begrænset periode er et eksempel på disse retsforskrifter, dels at alle indskrænkninger skal være i overensstemmelse med fællesskabsrettens generelle principper. Der gøres desuden opmærksom på, at betragtning 11 indeholder de strenge betingelser, som forskrifterne skal overholde. Disse bestemmelser indebærer således ikke pligt til at opbevare trafikdata.

Det tilkommer i henhold til traktaten Kommissionen at overvåge bestemmelsernes anvendelse.

Rådet har i øvrigt ikke kendskab til nye lovgivningsinitiativer på dette område.